Drie wat renosters wou stroop vyf jaar later gevonnisArgieffoto Drie renosterstropers is tot 15 jaar tronkstraf elk gevonnis nadat hulle in November 2014 op ŉ wildsplaas by Lephalale (Ellisras) in Limpopo in hegtenis geneem is. Adam Mandla Sithole, Sam Ivorgercillio Mujovu en Respect Reason Muthonzi is vroeër die week in die Lephalale-streekhof skuldig bevind aan oortreding van die Limpopo Omgewingsbestuurswet, oortreding van die Vuurwapenbeheerwet en die besit van ŉ onwettige vuurwapen waarvan die reeksnommer afgevyl is en poging tot moord. Die drie is in totaal tot 15 jaar tronkstraf gevonnis nadat die regter gelas het dat van die vonnisse gelyklopend uitgedien word. Mashudu Malabi-Dzhangi, woordvoerder van die Nasionale Vervolgingsgesag in Limpopo, het gesê onbekende voetspore is op 18 November 2014 op ŉ plaas naby Lephalale gevind en die polisie is ontbied. “Beamptes het die beskuldigdes begin inhaal waarna die beskuldigdes op die beamptes losgebrand het. Die beamptes het teruggeskiet een van die mans gewond voor hulle al drie in hegtenis geneem is.” Volgens Malabi-Dzhangi het een van die beskuldigdes tydens die verhoor erken hulle was op die plaas om renosters te jag. Die beskuldigdes is ook onbevoeg verklaar om ŉ vuurwapen te besit.